
Европейският парламент,
–	като взе предвид съобщението на Комисията от 11 февруари 2025 г., озаглавено „Работна програма на Комисията за 2025 г. – Заедно напред: по-решителен, опростен и експедитивен Съюз“ (COM(2025)0045),
–	като взе предвид документа „Политически насоки за мандата 2024 – 2029 г. на Комисията“, представен от избрания председател на Комисията на 18 юли 2024 г.,
–	като взе предвид съобщението на Комисията от 11 февруари 2025 г., озаглавено „Една опростена и по-експедитивна Европа: Съобщение относно изпълнението и опростяването“ (COM(2025)0047),
–	като взе предвид съобщението на Комисията от 29 януари 2025 г., озаглавено „Компас за конкурентоспособността на ЕС“ (COM(2025)0030),
–	като взе предвид съобщението на Комисията от 29 януари 2025 г., озаглавено „Годишен доклад от 2025 г. за единния пазар и конкурентоспособността“ (COM(2025)0026),
–	като взе предвид доклада на Марио Драги от 9 септември 2024 г., озаглавен „The future of European competitiveness“ (Бъдещето на европейската конкурентоспособност),
–	като взе предвид доклада на Енрико Лета от 10 април 2024 г., озаглавен „Much more than a market“ (Много повече от пазар),
–	като взе предвид доклада на Саули Нинистьо от 30 октомври 2024 г., озаглавен „Safer Together – Strengthening Europe’s Civilian and Military Preparedness and Readiness“ (Заедно в по-голяма безопасност – укрепване на гражданската и военната подготвеност и готовност на Европа),
–	като взе предвид своята резолюция от 18 януари 2023 г. относно 30-ата годишнина от създаването на единния пазар: отбелязване на постиженията и поглед към бъдещото развитие[footnoteRef:1], [1:  	ОВ С 214, 16.6.2023 г., стр. 8.] 

–	като взе предвид член 55 от своя Правилник за дейността,
–	като взе предвид доклада на комисията по вътрешния пазар и защита на потребителите (A10-0151/2025),
А.	като има предвид, че ЕС е един от най-големите икономически блокове в света с население от около 450 милиона души; като има предвид, че осигуряването на конкурентна, пригодна за целта и опростена регулаторна среда е от съществено значение за укрепването на позицията на ЕС в световен мащаб, за насърчаването на дългосрочния растеж, доверието и защитата на потребителите, иновациите и завършването на двойния преход;
Б.	като има предвид, че Комисията е определила цели за намаляване на административните разходи с 25% за всички дружества и с 35% за малките и средните предприятия (МСП) до 2029 г.; като има предвид, че в съобщението на Комисията, озаглавено „Една опростена и по-експедитивна Европа“, се подчертава необходимостта от постигане на бързи и видими подобрения чрез по-интелигентно регулиране, по-ефективно прилагане и по-добро ангажиране на заинтересованите страни; като има предвид, че тези усилия следва да бъдат замислени така, че да бъдат от полза за предприятията, потребителите и обществото като цяло чрез подобряване на достъпа до пазара, намаляване на ненужната тежест и гарантиране на справедливи еднакви условия на конкуренция, като същевременно се отстояват основните цели на политиката на ЕС и високите социални и екологични стандарти;
В.	като има предвид, че докладите на Драги и Лета посочиха фрагментацията на вътрешния пазар, регулаторната сложност и непоследователното прилагане на правилата на ЕС като основни пречки пред конкурентоспособността на единния пазар на ЕС; като има предвид, че според доклада на Драги насърчаването на по-стабилна и предсказуема регулаторна среда, с акцент върху необходимите и пропорционални законодателни действия, би могло да спомогне за засилване на конкурентоспособността на ЕС;
Г.	като има предвид, че в констатациите в доклада Нинистьо относно опростяването и укрепването на отбранителната промишленост на ЕС се подчертава стратегическата необходимост от рационализиране на разпоредбите в ключови сектори, за да се намали разпокъсаността, да се ускорят обществените поръчки и да се подобрят доставките с цел подпомагане на отбранителните отрасли и даване на възможност на държавите членки да изпълняват поставените от тях жизнено важни цели, свързани с разходите за отбрана, както и да се насърчават европейската сигурност и конкурентоспособност;
Д.	като има предвид, че годишният доклад от 2025 г. за единния пазар и конкурентоспособността и информационното табло за единния пазар и конкурентоспособността предоставят критична информация за текущото състояние на единния пазар, бизнес настроенията и секторната конкурентоспособност; като има предвид, че секторът на услугите продължава да бъде по-слабо интегриран от сектора на стоките; като има предвид, че липсата на хармонизация продължава да възпрепятства предоставянето на трансгранични услуги, особено от МСП; като има предвид, че последните статистически данни показват, че сроковете за издаване на разрешения за откриване и извършване на стопанска дейност в ЕС остават значително по-дълги, което създава пречки пред инвестициите и иновациите[footnoteRef:2];  [2:  	https://single-market-economy.ec.europa.eu/publications/2025-annual-single-market-and-competitiveness-report_en;
 	https://documents1.worldbank.org/curated/en/600621587713071010/pdf/Doing-Business-in-the-European-Union-2020-Greece-Ireland-and-Italy.pdf; 
 	https://www.weforum.org/stories/2024/09/wind-energy-permitting-processes-europe/. ] 

Е.	като има предвид, че регулаторната разпокъсаност, сложността, припокриването и непоследователното прилагане на правилата на ЕС за вътрешния пазар създават необосновани пречки и ненужна административна тежест, които оказват непропорционално въздействие върху МСП, малките дружества със средна пазарна капитализация и стартиращите предприятия, представляващи 99% от предприятията в ЕС, като ограничават техния капацитет за иновации, инвестиции, разрастване, ефективна конкуренция и участие в трансгранични дейности в рамките на единния пазар и на световните пазари; като има предвид, че тестът за МСП и по-доброто прилагане и опростяване, когато е необходимо и обосновано, на правилата на ЕС, са от съществено значение за гарантиране на пропорционалност в правната рамка; като има предвид, че както се подчертава в доклада на Драги, разликата в конкурентоспособността на ЕС се дължи и на незадоволителните резултати на големите предприятия, и като има предвид, че успешните дружества на вътрешния пазар, които също така извличат стойност от световните пазари, са от жизненоважно значение за създаването на просперитет за ЕС и неговите граждани; 
Ж.	като има предвид, че строгото прилагане на правилата на единния пазар, включително чрез по-бързи и ефективни производства за установяване на нарушение, следва да бъде разглеждано като от съществено значение за гарантиране на лоялната конкуренция и на доверието на предприятията, както и за защита на потребителите от последиците от фрагментацията на пазара и ограничения избор; като има предвид, че усилията за подобряване, рационализиране и опростяване на законодателната рамка на ЕС следва също така да се съсредоточат върху повишаването на качеството, яснотата и съгласуваността, върху намаляването на разпокъсаността при прилагането на правилата на ЕС, както и върху гарантирането, че законодателството е лесно разбираемо за органите и всички заинтересовани страни;
З.	като има предвид, че Компасът за конкурентоспособността и работната програма на Комисията за 2025 г. определят амбициозни цели на политиките, насочени към укрепване на устойчивостта на единния пазар, намаляване на административната тежест и привеждане на регулаторната рамка в съответствие с най-добрите практики в световен мащаб; като има предвид, че е важно промишлената стратегия на ЕС да бъде обвързана допълнително със стратегията за единния пазар, за да се засили конкурентоспособността на икономиката на ЕС, включително чрез подкрепа за разработването и внедряването на чисти и стратегически технологии; 
И.	като има предвид, че в усилията за опростяване на регулаторната среда на вътрешния пазар на ЕС следва да се вземат предвид гледните точки на предприятията, профсъюзите, потребителите, участниците от гражданското общество, академичните среди и други заинтересовани страни, за да се гарантира, че политиките на ЕС подкрепят икономическия растеж и качествените работни места и създават положителна среда за частни инвестиции и иновации и за постигане на целите на политиката, като например устойчивост, цифровизация и защита на потребителите, чрез всеобхватни, прозрачни и приобщаващи обществени консултации, като се обръща специално внимание на специфичните нужди и перспективи на МСП и стартиращите предприятия, както и на други заинтересовани страни с ограничен капацитет, като се гарантира, че усилията за опростяване не ощетяват първопроходците или не премахват стимулите за иновативни предприятия;
Й.	като има предвид, че неоправданите национални пречки пред свободното движение на стоки и услуги подкопават функционирането на единния пазар и поради това следва да бъдат преодолявани и предотвратявани; като има предвид, че Международният валутен фонд е изчислил, че пречките на вътрешния пазар в ЕС са равностойни на 45% тарифа в производството и 110% в услугите; като има предвид, че подобно фрагментиране отслабва конкуренцията, възпрепятства производителността и растежа и засяга непропорционално МСП;
К.	като има предвид, че въздействието на териториалните ограничения на доставките (ТОД) върху единния пазар, МСП и покупателната способност на гражданите на ЕС е значително, тъй като според Комисията ТОД струват на потребителите в ЕС повече от 14 милиарда евро годишно;
Укрепване на единния пазар с цел повишаване на конкурентоспособността и глобалното влияние на ЕС
1.	подчертава, че ЕС изостава по отношение на конкурентоспособността в световен мащаб, по-специално в определени сектори; признава, че пропуските в прилагането, регулаторната разпокъсаност и излишната административна тежест са сред основните фактори за изоставането на ЕС в инвестициите, иновациите, създаването на работни места и възможностите за стопанска дейност; подчертава, че популяризирането, рационализирането и опростяването на правилата и правилното и навременно прилагане, както и ефективното налагане на общи правила засилват единния пазар, като по този начин повишават конкурентоспособността, икономическия просперитет, заетостта, развитието на умения, висококачествените работни места, високите екологични стандарти и иновациите;
2.	признава, че за да се гарантира просперитетът на ЕС, е необходимо да бъдат подобрена регулаторната съгласуваност и да бъде намалена административната тежест за предприятията, по-специално по-малките и стартиращите предприятия; поради това настоява, че пречките, които понастоящем възпрепятстват растежа, създаването на работни места и инвестициите, трябва да бъдат премахнати и че ресурсите следва да бъдат насочени към насърчаване на иновациите и поощряване на растежа, като същевременно биват гарантирани еднакви условия на конкуренция („равен терен“), основани на високи социални и екологични стандарти; подчертава необходимостта от мобилизиране на частни инвестиции и подчертава, че следва да се обръща специално внимание на намаляването на разходите на МСП за привеждане в съответствие чрез цифрови инструменти и целенасочени дерогации; подчертава, че специално изготвените разпоредби за МСП трябва да вървят ръка за ръка с реформи за преодоляване на трайните пречки, пред които са изправени дружествата във фазата на разрастване, като същевременно се дава възможност на по-големите дружества да извършват дейност и да се конкурират трансгранично и в международен план;
3.	подчертава, че повишаването на хармонизацията, рационализирането на процесите и правилното изпълнение, ефективното прилагане, спазването, мониторингът и гарантираното прилагане на законодателството на ЕС са от жизненоважно значение за правилното функциониране на единния пазар и за постигането на ключови политически цели на ЕС; приветства целите на Комисията за повишаване на конкурентоспособността, новаторството и производителността чрез опростяване, рационализиране и по-добро прилагане и изпълнение на правилата на ЕС; призовава Комисията да предприеме действия във връзка с препоръките, съдържащи се в докладите на Драги, Лета и Нинистьо, с конкретни мерки и ясни срокове;
Рационализиране на правилата, по-добро изпълнение и стабилно правоприлагане за предвидима и конкурентоспособна бизнес среда
4.	подчертава, че рационализирането и опростяването на регулаторната рамка са насочени към улесняване на процесите на спазване, като същевременно се отстояват основните цели на политиките на ЕС, като се гарантира, че социалните и екологичните стандарти, както и цифровите права и защитата на потребителите не са компрометирани, и се гарантира стабилна и предсказуема регулаторна среда за предприятията, която осигурява правна яснота и сигурност за всички; подчертава, че конкурентоспособността и иновациите, особено в контекста на настоящата криза, свързана с разходите за живот, трябва да водят до резултати, които са от полза за потребителите; подчертава, че опростяването следва също така да засилва дългосрочните цели на ЕС, включително цифровизацията на икономиката, зеления преход и защитата на потребителите, като същевременно се гарантира технологична неутралност;
5.	счита, че добре функциониращият единен пазар, в който правилата се прилагат и изпълняват по правилен, съгласуван и ефективен начин, е споделена отговорност на институциите на ЕС и на държавите членки; подчертава, че свръхрегулирането („позлатяването“) на директивите на ЕС и фрагментираното прилагане на правилата на ЕС продължават да бъдат пречка за единния пазар, тъй като обременяват непропорционално МСП и стартиращите предприятия; изисква от Комисията да гарантира, че правилата на ЕС се прилагат правилно във всички държави членки по хармонизиран начин, за да бъдат преодолявани трансграничните пречки; поради това настоятелно призовава държавите членки да се справят със свръхрегулирането и да гарантират, че националните мерки за прилагане се публикуват прозрачно и своевременно, както и да избягват непоследователното прилагане на законодателството на ЕС, като същевременно признават правото на държавите членки да поддържат или въвеждат национални мерки при условията, предвидени в Договорите; призовава за засилено сътрудничество между съществуващите органи от различни държави членки и между националните регулаторни органи и регулаторните органи на ЕС; насърчава Европейската комисия да подкрепя държавите членки в постигането на по-хармонизирано прилагане на правото на ЕС чрез допълнително улесняване на структурирания обмен и взаимното обучение, включително чрез организирането на семинари за транспониране и разработването и използването на сравнителни инструменти и практики;
6.	изисква от Комисията да гарантира, че настоящото и бъдещото законодателство остават пропорционални и не добавят ненужна тежест за предприятията, работниците, потребителите и органите, като същевременно се уверява, че постига целите си, както и да включва в своите имащи значение инициативи клауза за ранен преглед, без да увеличава административната тежест в процеса; счита, че клаузите за преразглеждане, извън цялостната ефективност на законодателството, следва да служат за конкретна оценка на въздействието на законодателството върху конкурентоспособността на ЕС и следва да се използват за оценка на необходимостта от преразглеждане на съответните законодателни актове, които ненужно възпрепятстват конкурентоспособността; препоръчва подобни прегледи да оценяват и цифровата готовност на законодателството и неговата приспособимост към иновациите; настоятелно призовава Комисията да установи и приложи ясна методика и опростена базова линия за намаляване на тежестта и за измерване и наблюдение на напредъка към установените цели, което да даде възможност за ефективни действия и отчетност; признава, че постигането на значимо намаляване на административната тежест е споделена отговорност между институциите на ЕС и държавите членки и трябва да се преследва, като същевременно се спазват изцяло основните цели на политиките на ЕС; призовава съзаконодателите да гарантират, че законодателството на ЕС е целенасочено, пропорционално и пригодно за целта и че принципите на по-добро регулиране биват зачитани на всички етапи на цикъла на политиките;
7.	настоятелно призовава Комисията да изготвя висококачествени оценки на въздействието, които са неразделна част от законодателството на ЕС и са важни за гарантирането на стабилни правни актове, на всички законодателни предложения, включително делегирани актове и актове за изпълнение; подчертава, че оценките на въздействието следва да отчитат кумулативното въздействие на разпоредбите и да оценяват оперативната съвместимост между новите и съществуващите правила, особено по отношение на изискванията за докладване; настоява всички оценки на въздействието да включват проверка на конкурентоспособността, по-специално оценка на въздействието върху МСП, стартиращите предприятия и  предприятията със средна капитализация, както и върху ;нововъзникващите технологии с висок темп на растеж; подчертава, че проверката на конкурентоспособността следва да се прилага систематично за всички съответни законодателни предложения, като се има предвид и тяхното междусекторно въздействие и въздействието на националните странични ефекти, и че нейните констатации следва да бъдат вземани предвид, както е посочено и в Компаса за конкурентоспособността на ЕС; счита, че Комитетът за регулаторен контрол играе важна роля за осигуряване на качеството на оценките на въздействието, проверките за пригодност и основните оценки на Комисията, и подчертава, че той трябва да действа по прозрачен начин и трябва да разполага със средствата и независимостта, за да извършва безпристрастен, строг и висококачествен контрол на всички оценки на въздействието и законодателни предложения на Комисията и да изразява загриженост в случай на липсващи оценки на въздействието; препоръчва укрепване на мандата на Комитета и укрепване на неговия капацитет чрез подходящи ресурси, за да може той да изпълнява пълноценно и ефективно своите задачи;
8.	призовава за извършване на оценки на въздействието на съществените изменения, предложени от Парламента и Съвета, на предложенията на Комисията, както вече беше договорено от съзаконодателите през 2016 г.[footnoteRef:3], когато това е целесъобразно и необходимо за законодателния процес, като се има предвид и графикът на законодателния процес; призовава за ефективно прилагане на разпоредбите на Междуинституционалното споразумение за по-добро законотворчество и предлага по-нататъшно разработване и използване на методология за оценки на въздействието и проверки на конкурентоспособността за Комисията, Европейския парламент, Съвета и държавите членки; подчертава, че една целесъобразна оценка на въздействието следва да включва  потенциалните краткосрочни и дългосрочни разходи и ползи, чрез интегрирана и балансирана оценка на икономическите, екологичните и социалните последствия и посредством използването на качествени и количествени анализи. [3:  	Междуинституционално споразумение от 13 април 2016 г. между Европейския парламент, Съвета на Европейския съюз и Европейската комисия за по-добро законотворчество, ОВ L 123, 12.5.2016 г., стр. 1, ELI: http://eur-lex.europa.eu/eli/agree_interinstit/2016/512/oj).] 

9.	счита, че е от жизненоважно значение да се избягват припокриването и да бъдат отстранявани неясните определения и случаите на непоследователност между различните правни актове, особено що се отнася до законодателството за единния пазар, обхващащо стоките, услугите и цифровите технологии, като се имат предвид съответните им специфики, за да се повиши правната яснота и ефикасност; настоятелно призовава Комисията да отдава приоритет на оценките в тези области, с цел гарантиране на предсказуема и съгласувана правна рамка, която позволява на предприятията да се занимават с дългосрочно планиране и инвестиции; подчертава, че ефективното въвеждане, изпълнение и еднакво прилагане на съществуващата правна рамка трябва да има приоритет пред предлагането на ново законодателство;
10.	настоятелно призовава Комисията да гарантира по-структуриран, прозрачен и приобщаващ процес на консултации със заинтересованите страни, включително преглед на системата на експертните групи; призовава за мерки за укрепване на представителството на МСП и стартиращите предприятия и за адаптиране на консултациите към нуждите на МСП и други заинтересовани страни с ограничен капацитет, като се дава достатъчно време за отговор и се подобрява достъпността, за да се гарантират приобщаващи и добре информирани процеси на вземане на решения и да се подобри качеството на правилата на единния пазар; подчертава, че засилването на ангажираността на заинтересованите страни, включително адекватно географско представителство, е от съществено значение за задълбочаването на единния пазар, като по този начин се осигурява неговото ефективно функциониране и се отразява неговото многообразие; допълнително подчертава ключовата роля на гражданското общество в процеса на вземане на решения, като се гарантира плурализъм на гледните точки и справедливо и балансирано представителство; подкрепя установяването на редовни диалози относно прилагането, включително със социалните партньори;
11.	призовава Комисията да разработи механизъм за определяне на ясни срокове за публикуване на насоки и мерки за прилагане, преди даден регламент да влезе в сила, за да се избегне регулаторна несигурност и забавяне на прилагането; настоява тези насоки също така да бъдат изготвяни по приобщаващ и балансиран начин и да служат като инструмент за улесняване на спазването, вместо да се превръщат в допълнителна тежест; подчертава освен това, че те следва да бъдат кратки и ясни, по-специално за МСП; изисква използването на законодателство от ниво 2, като например делегирани актове и актове за изпълнение, да бъде ограничено до технически въпроси, да се гарантират ясни срокове и достатъчни срокове за предизвестие за икономическите оператори и да бъдат в съответствие с мандата, определен от съзаконодателите;
12.	подчертава значението на стартиращите и разрастващите се предприятия за стимулиране на иновациите и осигуряване на бъдещото лидерство на ЕС в критични отрасли; настоятелно призовава Комисията и съзаконодателите да гарантират, че бъдещите регламенти са предназначени да подкрепят иновациите и винаги да поддържат високи стандарти; предлага включването на регулаторни лаборатории в бъдещите регламенти, засягащи иновативните сектори, когато това е целесъобразно, със специален акцент върху ползите за МСП и стартиращите предприятия; застъпва се за създаването на „иновационни центрове на ЕС“ във всички държави членки;
13.	приветства назначаването на член на Комисията, отговарящ за изпълнението и опростяването; призовава Комисията да разполага с подходящи ресурси и правомощия, за да гарантира, в сътрудничество с колегията на членовете на Комисията, правилното прилагане и налагане на законодателството на ЕС и специфичното за отделните сектори опростяване; настоятелно призовава всички членове на Комисията систематично да извършват оценки на нуждите от рационализиране и изпълнение в рамките на съответните си области на политиката и да работят в тясно сътрудничество и координация, за да гарантират съгласуваност и да постигнат осезаеми резултати по отношение на опростяването и рационализирането; призовава Комисията да продължи да представя предложения за опростяване и рационализиране на законодателството в областта на единния пазар, когато това е необходимо и обосновано от оценки на въздействието; подчертава, че новите предложения за опростяване следва да подобряват регулаторната съгласуваност, да съхраняват правната предсказуемост за дружествата и да не подкопават договорените цели на политиката;
14.	отбелязва, че въпреки че Комисията е подобрила откриването и коригирането на нарушения на правото на ЕС, прилагането на правилата на ЕС и коригирането на нарушенията на единния пазар все още отнема твърде много време; призовава Комисията да отстоява своята роля на пазител на Договорите, като използва пълноценно своите правомощия за правоприлагане, включително започването на производства за установяване на неизпълнение на задължения, когато е необходимо, за да гарантира своевременното, последователно и ефективно гарантирано прилагане на правилата на единния пазар, а също така чрез извършване на преглед на производствата за установяване на нарушение да гарантира по-експедитивни, по-автоматични и по-предсказуми реакции; препоръчва разширяване на производствата за установяване на неизпълнение на задължения с цел справяне със системните нарушения на правилата на единния пазар; подчертава необходимостта от преодоляване на регулаторната разпокъсаност, която подкопава еднаквите условия на конкуренция и правната сигурност, като същевременно признава свободата на действие на държавите членки, предвидена в Договорите, за прилагане на директивите;
Разгръщане на пълния потенциал на единния пазар
15.	насърчава Комисията и държавите членки да използват по-ефективно и съгласувано настоящия набор от инструменти за съответствие и сътрудничество; призовава в този контекст Комисията да засилва съществуващите инструменти за правоприлагане и сътрудничество, като например SOLVIT, звената за контакт относно продукти и Работната група по въпросите на правоприлагането във връзка с единния пазар с цел справяне с въпросите, свързани с функционирането на единния пазар; освен това насърчава Комисията да извърши опис на инструментите, механизмите и процесите, използвани за разработване на законодателни и незаконодателни инициативи, и да наблюдава и налага спазването на законодателството на ЕС с цел подобряване на тяхната съгласуваност, премахване на дублирането и консолидирането и рационализирането им, и въз основа на този опис да обмисли възможността за разширяване на настоящите мрежи и инструменти; настоятелно призовава правоприлагащите органи и компетентните органи в държавите членки да засилят сътрудничеството и взаимната подкрепа, за да се преодолее необоснованата регулаторна разпокъсаност и да се гарантира по-рационализирано, пригодно за целта и хармонизирано прилагане на правилата на единния пазар, и изразява подкрепа за създаването на платформи за координация на национално равнище, за да се улесни ефективното и съгласувано прилагане и транспониране на правилата на ЕС;
16.	подчертава решаващата роля на свободното движение на услуги за отключване на икономическия потенциал, като отбелязва, че интеграцията в този сектор остава по-слаба, отколкото в сектора на стоките, с недостатъчно трансгранично измерение на услугите на единния пазар; ето защо подчертава необходимостта да се гарантира последователното прилагане на Директивата за услугите[footnoteRef:4], чието прилагане е успяло само частично да постигне поставената в директивата цел поради съществуващите необосновани пречки, които са особено обременителни за МСП  и които приемат различни форми и ограничават способността за предоставяне на услуги през граница; отбелязва важната роля на секторите на услугите в наскоро публикуваната стратегия за единния пазар; призовава за нови инициативи и целенасочени и ефективни мерки в ключови сектори за единния пазар, с които се преодоляват продължаващите необосновани пречки и се засилва интеграцията на пазара, без да се правят компромиси със социалните стандарти, като същевременно се запазва регулаторната съгласуваност и се предотвратява разпокъсаността на правилата на единния пазар; [4:  	Директива 2006/123/ЕО на Европейския парламент и на Съвета от 12 декември 2006 г. относно услугите на вътрешния пазар (ОВ L 376, 27.12.2006 г., стр. 36, ELI: http://data.europa.eu/eli/dir/2006/123/oj).] 

17.	изразява съжаление поради факта, че процедурата по уведомяване съгласно Директивата за услугите не се използва достатъчно; призовава държавите членки да гарантират систематичното, навременно и прозрачно прилагане на процедурите за уведомяване съгласно Директивата за услугите и Директивата за прозрачността в рамките на единния пазар[footnoteRef:5]; [5:  	Директива (ЕС) 2015/1535 на Европейския парламент и на Съвета от 9 септември 2015 г. установяваща процедура за предоставянето на информация в сферата на техническите регламенти и правила относно услугите на информационното общество (ОВ L 241, 17.9.2015 г., стр. 1, ELI:  http://data.europa.eu/eli/dir/2015/1535/oj).] 

18.	призовава Комисията да предлага ефективни законодателни и незаконодателни инструменти за предотвратяване на нови пречки пред единния пазар, когато това е необходимо и обосновано;
19.	призовава Комисията да проучи различни методи за справяне с териториалните ограничения на доставките, включително ограниченията, които не се изискват от закона, като например непропорционални езикови изисквания за етикетиране на продуктите, тъй като те представляват трайни пречки, които намаляват конкуренцията и оказват въздействие върху разходите за живот;
20.	отбелязва, че опростяването на административните процедури, като например лицензирането и сертифицирането, както и рационализирането на процесите на съответствие, е от съществено значение за намаляване на разходите и правната несигурност, по-специално за МСП; подчертава, че рационализираните процеси биха позволили на МСП да работят по-ефективно в рамките на единния пазар;
21.	отбелязва, че непоследователността при прилагането, правоприлагането и координирането на правилата на ЕС спъва ефективното функциониране на единния пазар и би могла да оказва отрицателно въздействие върху свободното движение на работници и специалисти; подчертава, че административните пречки и непоследователното признаване на квалификациите рискуват да увеличат недостига на работна ръка и умения и да отслабят конкурентоспособността на ЕС; настоятелно призовава Комисията да продължи да оценява прилагането на Директивата за професионалните квалификации[footnoteRef:6] във всички държави членки и да определя мерки за справяне с несъответствията в процесите на признаване; подчертава необходимостта от рационализирани, автоматични процедури и ускорени механизми за улесняване на признаването на професионални квалификации, особено в сектори, изправени пред недостиг на работна ръка; призовава Комисията да гарантира, че правилата на единния пазар за свободното движение на работници зачитат настоящите социални стандарти в държавите членки, като същевременно подчертава значението на премахването на необоснованите пречки; решително подкрепя цифровизацията на формуляр А1, изискван по линия на Регламент (ЕО) № 883/2004[footnoteRef:7],  във всички държави членки с цел рационализиране на процедурите за предоставяне на трансгранични услуги; [6:  	Директива 2005/36/ЕО на Европейския парламент и на Съвета от 7 септември 2005 г. относно признаването на професионалните квалификации (ОВ L 255, 30.9.2005 г., стр. 22, ELI:  http://data.europa.eu/eli/dir/2005/36/oj).]  [7:  	Регламент (ЕО) № 883/2004 на Европейския парламент и на Съвета от 29 април 2004 г. за координация на системите за социална сигурност (ОВ L 166, 30.4.2004 г., стр. 1, ELI: http://data.europa.eu/eli/reg/2004/883/oj).] 

22.	счита, че единният пазар играе ключова роля по време на криза, ако държавите членки могат да действат координирано; в този контекст счита, че наскоро приетият Законодателен акт за извънредните ситуации и устойчивостта на вътрешния пазар (IMERA)[footnoteRef:8] ще бъде от голямо значение за осигуряване на такава координация, за да се предотврати недостигът и да се осигури безпроблемното функциониране на единния пазар, включително свободното движение на стоки и услуги от първа необходимост в целия ЕС; [8:  	Регламент (ЕС) 2024/2747 на Европейския парламент и на Съвета от 9 октомври 2024 г. за създаване на рамка от мерки, отнасящи се до извънредните ситуации на вътрешния пазар и до устойчивостта на вътрешния пазар и за изменение на Регламент (ЕО) № 2679/98 на Съвета (Акт за извънредните ситуации и устойчивостта на вътрешния пазар) (ОВ L, 2024/2747, 8.11.2024 г., ELI: http://data.europa.eu/eli/reg/2024/2747/oj).] 

23.	припомня значението на общите стандарти за функционирането на единния пазар; подчертава значението на запазването на системата за стандартизация на ЕС, като същевременно се подобрява тя там, където са установени проблеми, и да се поддържа нейната оперативна цялост;
24.	настоятелно призовава Комисията да намалява ненужните тежести за докладване чрез прилагане на целенасочени мерки, като например удължаване на интервалите за докладване, премахване на излишните задължения и гарантиране на пропорционалност в специфичните за отделните сектори изисквания, без да се прави компромис с целите на политиките, които изискванията имат за цел да прилагат; отново заявява необходимостта да се гарантира съгласуваността на задълженията за докладване, произтичащи от различните законодателни актове на ЕС; подчертава значението на принципа „мисли първо за малките“, както и на персонализираните подходи за МСП и стартиращите предприятия, за насърчаване на цифрова бизнес среда, подкрепяна от надеждни цифрови идентичности, сигурен обмен на данни и законно признати цифрови уведомления; подчертава, че е важно да се спазва принципът на еднократност, за да се рационализират процедурите за спазване на изискванията, и отново изтъква значението на хармонизирането на форматите за докладване и цифровите интерфейси във всички държави членки, когато това е осъществимо; подчертава, че са необходими обосновани и пропорционални изисквания за докладване, за да се гарантира правилното наблюдение и спазване на приетите правила, като по този начин се осигурява ефективно прилагане и подобрено събиране на данни за даване на насоки за бъдещи политически инициативи; 
25.	подчертава, че новата законодателна рамка има за цел да подобри вътрешния пазар на стоки и да засили условията за пускане на широка гама от продукти на пазара на ЕС; призовава Комисията да я преразгледа, за да я направи устойчива на промени в бъдещето, като гарантира нейната адаптивност към променящите се геополитически предизвикателства и изискванията на цифровия и екологичния преход, като по този начин повиши цялостната конкурентоспособност на нашия единен пазар;
26.	приветства намерението на Комисията да предложи нов правен режим за целия ЕС – „28-и правен режим“, насочен към създаване на бизнес среда, която подкрепя растежа и разрастването на МСП, включително по-малки и иновативни дружества, като по този начин се подхранва конкурентоспособността на ЕС в световен мащаб; отбелязва, че новият режим би могъл да улесни разработването и внедряването на предстоящия европейски бизнес портфейл;
Възприемане на цифровизацията и изкуствения интелект за растеж и управление
27.	приветства планираната от Комисията проверка за пригодност на достиженията на правото в областта на цифровите технологии; изисква от Комисията да оцени и изясни законодателната рамка и взаимодействието между съществуващите правни актове на ЕС, като например Акта за цифровите услуги[footnoteRef:9], Общия регламент относно защитата на данните[footnoteRef:10], Акта за изкуствения интелект[footnoteRef:11], Регламент относно прозрачността и таргетирането на политическото рекламиране[footnoteRef:12], Директивата относно отговорността за вреди, причинени от дефект на стока[footnoteRef:13], правилата за електронната търговия и киберсигурността, както и между тези актове и бъдещите законодателни инициативи преди приемането им от Комисията; настоява регулаторните органи, мрежите от национални органи и заинтересованите страни да бъдат включени в този процес и подчертава, че резултатите от това картографиране следва да послужат за установяване на потенциални припокриващи се, противоречиви разпоредби и потенциални конфликти по прилагането и за преодоляване на тези недостатъци; в допълнение, това следва да служи за подобряване на координацията между правоприлагащите органи в държавите членки и вътрешните служби на Комисията и за подобряване на способността на предприятията да инвестират и да въвеждат иновации в ЕС; настоява Комисията да гарантира, че всички закони, приети и гарантирано прилагани през мандата на Комисията 2019 – 2024 г., се изпълняват и прилагат правилно и последователно във всички държави членки; призовава Комисията да включва, когато е необходимо и обосновано от оценки на въздействието, предложения за опростяване в предвидения цифров пакет, насочени към повишаване на съгласуваността, правната яснота и предвидимостта за всички заинтересовани страни, без да се подкопават договорените цели на политиката;  [9:  	Регламент (ЕС) 2022/2065 на Европейския парламент и на Съвета от 19 октомври 2022 г. относно единния пазар на цифрови услуги и за изменение на Директива 2000/31/ЕО (Акт за цифровите услуги) (ОВ L 277, 27.10.2022 г., стр. 1, ELI: http://data.europa.eu/eli/reg/2022/2065/oj).]  [10:  	Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните) (ОВ L 119, 4.5.2016 г., стр. 1, ELI: http://data.europa.eu/eli/reg/2016/679/oj).]  [11:  	Регламент (ЕС) 2024/1689 на Европейския парламент и на Съвета от 13 юни 2024 г. за установяване на хармонизирани правила относно изкуствения интелект и за изменение на Регламенти (ЕО) № 300/2008, (ЕС) № 167/2013, (ЕС) № 168/2013, (ЕС) 2018/858, (ЕС) 2018/1139 и (ЕС) 2019/2144 и Директиви 2014/90/ЕС, (ЕС) 2016/797 и (ЕС) 2020/1828 (Акт за изкуствения интелект) (ОВ L, 2024/1689, 12.7.2024 г., ELI:  http://data.europa.eu/eli/reg/2024/1689/oj).]  [12:  	Регламент (ЕС) 2024/900 на Европейския парламент и на Съвета от 13 март 2024 г. относно прозрачността и таргетирането на политическото рекламиране (ОВ L, 2024/900, 20.3.2024 г., ELI: http://data.europa.eu/eli/reg/2024/900/oj).]  [13:  	Директива (ЕС) 2024/2853 на Европейския парламент и на Съвета от 23 октомври 2024 г. относно отговорността за вреди от дефекти на продукти и за отмяна на Директива 85/374/ЕИО на Съвета (ОВ L, 2024/2853, 18.11.2024 г., ELI:  http://data.europa.eu/eli/dir/2024/2853/oj).] 

28.	отбелязва предстоящия доклад на Комисията относно взаимодействието между Законодателния акт за цифровите услуги и други правни актове и насърчава Комисията да изясни чрез този доклад начина, по който този регламент взаимодейства с други правни актове, включително начини за преодоляване на евентуални припокривания, за да се подпомогне ефективното прилагане и изпълнение на цифровата нормативна уредба на ЕС и да се осигури правна сигурност на доставчиците на услуги, ползвателите, потребителите и регулаторните органи;
29.	подчертава, че политиката в областта на цифровите технологии, особено в нововъзникващите технологии или във връзка с изключително сложни технологии, следва да следва повтарящ се подход, като се вземат предвид и инструменти като структуриран диалог с предприятията и други съответни заинтересовани страни, съвместно регулиране и регулаторни лаборатории, за да се гарантират практически, пропорционални и ориентирани към бъдещето правила, разработени с оглед на иновациите, като същевременно се избягват нежелани последици и се оценява въздействието на наскоро приетите правни актове, преди да се предлагат нови задължения; припомня значението на общите стандарти за функционирането на цифровия единен пазар; подчертава значението на водещата роля на ЕС в стандартизацията на цифровите технологии, както и решаващото значение на трансатлантическото и международното сътрудничество в тази област, за да се гарантира технологичен суверенитет и конкурентоспособност в световен мащаб, по-специално в нововъзникващи области като изкуствения интелект и услугите „в облак“;
30.	признава потенциала на цифровизацията и изкуствения интелект като ключови инструменти за повишаване на конкурентоспособността на ЕС, намаляване на административната тежест, за рационализиране и автоматизиране на административните процедури, включително изискванията за докладване, издаване на лицензи и разрешения и спазване на изискванията , както и за улесняване на навлизането на пазара и оценката на приложимото законодателство; подчертава необходимостта от насърчаване на използването на тези ключови инструменти за повишаване на регулаторната ефективност, подкрепа за по-добро прилагане и мониторинг на законодателството в областта на единния пазар; отбелязва, че различното равнище на цифровизация за администрациите в държавите членки представлява трансгранична пречка;
31.	счита, че електронните инструменти и портали следва да бъдат стандарт за всички изисквания за докладване и административни изисквания, и предвижда интегрирането им в цифрово „обслужване на едно гише“; призовава Комисията да проучи осъществимостта на такова цифрово „обслужване на едно гише“ чрез разширяване на единния цифров портал, за да се улесни рационализиран подход за достъп до информация, административни процедури и услуги за подпомагане на предприятията и да се предлагат повече онлайн услуги както на гражданите, така и на дружествата, особено за МСП, като се използва цифрова публична инфраструктура, като например портфейлите на ЕС за цифрова самоличност и предстоящия европейски бизнес портфейл, и се гарантира съгласуваност чрез рационализиране на тези инструменти във всички съответни законодателни предложения;
32.	подчертава значението на оперативната съвместимост за намаляване на административната тежест, по-специално необходимостта задълженията за докладване да станат съгласувани и лесни за изпълнение, и призовава Комисията да продължи да проучва начини за подобряване и цифровизиране на процедурите за докладване с цел подобряване на обмена на информация и спазването на изискванията, като същевременно не се натоварват прекомерно дружествата, включително автоматизираното докладване от предприятията към правителствата; приветства техническата система, основана на принципа на еднократност, като ключов инструмент за осигуряване на възможност за автоматизиран трансграничен обмен на данни и за намаляване на дублиращата се тежест за докладване за предприятията; подчертава, че всички изисквания за споделяне и докладване на данни следва да бъдат разработвани с оглед на цифровизацията, като се гарантира, че изискванията за споделяне и докладване на данни могат да бъдат основани на данни и автоматизирани;
33.	призовава Комисията да рационализира съществуващите ИТ инструменти, достъпни за икономическите оператори и съответните национални органи, за уведомяване и съобщаване на съответна информация, като например информация за инциденти, коригиращи мерки и други данни за безопасността на продуктите на единния пазар; подчертава, че следва да се разработи единен ИТ инструмент, за да се намалят времето и разходите и да се увеличи спазването на правилата и прилагането;
34.	призовава Комисията да подобри разработването на инструменти за съответствие, като например кодекси за поведение, като гарантира, че те остават в рамките на основните правни задължения, че са практически приложими за дружества от всякакъв мащаб и че са разработени чрез смислени и навременни консултации със заинтересованите страни;
35.	подчертава необходимостта от модерна и стабилна цифрова инфраструктура, която да улеснява амбициите на ЕС в областта на цифровизацията и свръхмодерните технологии; призовава за продължаване на инвестициите в разработването на „цифрови магистрали“, които включват трансгранични широколентови мрежи с голям капацитет, 5G коридори, сигурна децентрализирана инфраструктура за изчисления в облак и периферни изчисления, както и оперативно съвместими цифрови обществени услуги;
36.	призовава за хармонизирано въвеждане на цифрово етикетиране и цифров продуктов паспорт в законодателството на ЕС за продуктите; подчертава техния потенциал за намаляване на тежестта, свързана със спазването на изискванията, за подобряване на достъпа на потребителите до точна информация и за подкрепа на многоезичната оперативна съвместимост, като същевременно се запазва възможността продуктите на потребителите да бъдат придружавани от съществена информация, свързана с безопасността, на хартиен носител; настоятелно призовава Комисията да улеснява разработването на хармонизирани стандарти и подробни насоки, за да се избегне фрагментацията и да се улесни участието на МСП в трансграничната търговия;
Подобряване на защитата на потребителите в ерата на цифровите технологии
37.	подчертава, че рационализирането на законодателството за защита на потребителите не следва да понижава настоящия висок стандарт за защита на потребителите в целия ЕС; признава значителния напредък, постигнат в укрепването на правилата за защита на потребителите и адаптирането им към новите технологични реалности и реалностите, свързани с устойчивостта; подчертава необходимостта от по-нататъшно засилване на защитата на потребителите, като например в областта на електронната търговия, що се отнася до невярна или подвеждаща информация за продуктите; подчертава, че ефективното прилагане и задълбоченият анализ на законите за защита на потребителите и тяхното въздействие са важни; настоява, че новите законодателни инициативи следва да се съсредоточат върху преодоляването на пропуските в действащото законодателство или да се справят с нови обосновани предизвикателства, които не са преодолени в рамките на настоящата правна рамка;
38.	подчертава, че бързото разрастване на цифровите платформи и електронната търговия въведе нова пазарна динамика и създаде разширени възможности, предизвикателства и рискове за потребителите; признава, че Актът за цифровите пазари[footnoteRef:14] и Актът за цифровите услуги представляват важни законодателни инструменти за гарантиране на лоялна конкуренция, оспоримост и справедливост в цифровите платформи, като същевременно насърчават по-безопасна, надеждна и по-прозрачна цифрова среда и защита на потребителите в цифровата икономика, и призовава за правилно прилагане на това технологично законодателство, за да се гарантира истински, автономен и информиран избор и защита на потребителите и лоялна конкуренция; [14:  	Регламент (ЕС) 2022/1925 на Европейския парламент и на Съвета от 14 септември 2022 г. за достъпни и справедливи пазари в цифровия сектор и за изменение на директиви (ЕС) 2019/1937 и (ЕС) 2020/1828 (Акт за цифровите пазари) (ОВ L 265, 12.10.2022 г., стр. 1, ELI: http://data.europa.eu/eli/reg/2022/1925/oj).] 

39.	отново потвърждава, че законите за защита на потребителите следва да останат в основни линии основани на принципи и съгласувани в различните правни инструменти, но следва също така да позволяват по-конкретни разпоредби, когато това е необходимо за правна сигурност както за предприятията, така и за потребителите; подчертава значението на избягването на прекомерни или излишни задължения за информиране, които могат да наложат ненужна тежест на предприятията, без да подобрят разбирането от страна на потребителите; призовава за пропорционални и съобразени с целта задължения за информиране на потребителите; отбелязва, че според индекса на условията за потребителите за 2025 г. повечето потребители не са запознати с правата си; призовава Комисията и държавите членки да разработят кампании за повишаване на осведомеността на потребителите;
40.	настоятелно призовава Комисията да използва цифрови инструменти за повишаване на прозрачността и доверието на потребителите в трансграничните сделки; призовава за ефективно прилагане на механизмите за правна защита на потребителите, включително тези относно колективната защита, и за пълно прилагане на правата на потребителите в ЕС, включително чрез преразглеждане на Регламента за сътрудничество в областта на защитата на потребителите[footnoteRef:15], с акцент върху подобряването на трансграничното прилагане; подчертава освен това значението на преразглеждането на Регламента за сътрудничество в областта на защитата на потребителите за подобряване на трансграничното прилагане и за справяне с нелоялното поведение, особено от страна на търговци извън ЕС; отбелязва значението на засилването на сътрудничеството между различните компетентни органи на държавите членки, включително чрез координирани съвместни проекти за правоприлагане и рационализиране на обмена на информация; [15:  	Регламент (ЕС) 2017/2394 на Европейския парламент и на Съвета от 12 декември 2017 г. относно сътрудничеството между националните органи, отговорни за прилагането на законодателството за защита на потребителите и за отмяна на Регламент (ЕО) № 2006/2004 (ОВ L 345, 27.12.2017 г., стр. 1, ELI: http://data.europa.eu/eli/reg/2017/2394/oj).] 

°
°     °
41.	възлага на своя председател да предаде настоящата резолюция съответно на Съвета и на Комисията.

